[pic] | KOMISIJA EVROPSKIH SKUPNOSTI |

Bruselj, 26.11.2007

COM(2007) 752 konč.

Predlog

ODLOČBA SVETA

ki dovoljuje Združenemu kraljestvu, da še naprej uporablja ukrep o odstopanju od členov 26(1)(a), 168 in 169 Direktive 2006/112/ES o skupnem sistemu davka na dodano vrednost (Besedilo v angleškem jeziku je edino verodostojno)

(predložila Komisija)

OBRAZLOŽITVENI MEMORANDUM

OZADJE PREDLOGA |

110 | Razlogi za predlog in njegovi cilji V skladu s členom 395(1) Direktive 2006/112/ES z dne 28. novembra 2006 o skupnem sistemu davka na dodano vrednost (DDV) lahko Svet soglasno na predlog Komisije kateri koli državi članici dovoli uporabo posebnih ukrepov za odstopanje od določb navedene direktive zaradi poenostavitve pobiranja DDV ali za preprečitev nekaterih vrst davčnih utaj ali izogibanja plačilu davkov. Z dopisom, ki ga je Generalni sekretariat Komisije prejel 5. februarja 2007, je Združeno kraljestvo zaprosilo za dovoljenje, da še naprej uporablja ukrep odstopanja, kot je bil prvotno odobren z Odločbo Sveta 95/252/ES z dne 29. junija 1995 in nato z Odločbo Sveta 98/198/ES z dne 9. marca 1998 (kakor je bila spremenjena). V skladu s členom 395(2) Direktive 2006/112/ES je Komisija z dopisom z dne 15. oktobra 2007 obvestila druge države članice o zahtevku Združenega kraljestva. Komisija je 17. oktobra z dopisom uradno obvestila Združeno kraljestvo, da ima na voljo vse informacije, potrebne za presojo zahteve. |

120 | Splošno ozadje Z zgoraj navedenima odločbama Sveta je bilo Združenemu kraljestvu dovoljeno, da uporabi omejitev pravice do višine 50 % odbitka vstopnega DDV v zvezi z najemom ali zakupom osebnih avtomobilov, ki jih davčni zavezanci uporabljajo za službeno in zasebno rabo, hkrati pa zasebne rabe takšnih zakupljenih ali najetih avtomobilov s strani davčnih zavezancev ne šteje za opravljanje storitev za plačilo. Zaradi tega odstopanja najemniku ali zakupniku ni treba podrobno zapisovati razdalj, prevoženih za zasebne namene, za vsakega od teh avtomobilov in prijaviti DDV za zasebno rabo. Odstopanje je zato treba obravnavati predvsem kot ukrep za poenostavitev. Odstopanje je bilo večkrat podaljšano in naj bi prenehalo veljati 31. decembra 2007. Odstopanja so običajno odobrena za omejeno obdobje, da se lahko oceni, ali je posebni ukrep ustrezen in učinkovit. Komisija glede tega meni, da na podlagi razpoložljivih informacij 50-odstotna porazdelitev med službeno in zasebno rabo (ali katero koli drugo neposlovno rabo v smislu člena 26(1)(a) Direktive 2006/112/ES) trenutno še vedno odraža splošno službeno in zasebno rabo zakupljenih ali najetih avtomobilov s strani davčnih zavezancev v Združenem kraljestvu. Zato so pravne in dejanske okoliščine, na podlagi katerih je bilo utemeljeno prvotno odstopanje, še vedno ustrezne. Kljub temu je Komisija 29. oktobra 2004 predložila predlog za direktivo Sveta, ki vključuje uskladitev kategorij izdatkov, za katere lahko države članice uveljavijo izključitev od pravice do odbitka (tako imenovan predlog za poenostavitev DDV (COM(2004) 728 konč.)). Ker so izdatki v zvezi z motornimi vozili vključeni v ta predlog, kakršno koli podaljšanje obdobja veljavnosti ne sme biti v nasprotju s sprejetjem in začetkom veljavnosti predlagane direktive. Odstopanje mora biti v vsakem primeru omejeno na 31. december 2010, če predlagana direktiva do takrat ne začne veljati, da bi bilo mogoče oceniti, ali omejitev do višine 50 % še vedno na upravičen in sprejemljiv način odraža splošno porazdelitev med službeno in zasebno rabo. |

130 | Obstoječe določbe na področju, na katerega se nanaša predlog Odločba Sveta 98/198/ES z dne 9. marca 1998, ki dovoljuje Združenemu kraljestvu podaljšanje uporabe ukrepa o odstopanju od členov 6 in 17 Šeste Direktive Sveta (77/388/EGS) o usklajevanju zakonodaje držav članic o prometnih davkih (UL L 76, 13.3.1998, str. 31). Odločba, spremenjena z Odločbo Sveta 99/79/ES z dne 18. januarja 1999 (UL L 27, 2.2.1999, str. 22), Odločbo Sveta 2000/747/ES z dne 27. novembra 2000 (UL L 302, 1.12.2000, str. 63), Odločbo Sveta 2003/909/ES z dne 22. decembra 2003 (UL L 342, 30.12.2003, str. 49) in Odločbo Sveta 2004/855/ES z dne 7. decembra 2004 (UL L 369, 16.12.2004, str. 61). Člen 176 Direktive 2006/112/ES določa, da Svet odloči, za katere izdatke ni dana pravica do odbitka DDV. Do takrat lahko države članice ohranijo izključitve, veljavne 1. januarja 1979. Zato obstajajo številne „status quo“ določbe, ki omejujejo pravico do odbitka v zvezi z motornimi vozili. |

141 | Usklajenost z drugimi politikami in cilji Unije Se ne uporablja. |

POSVETOVANJE Z ZAINTERESIRANIMI STRANMI IN OCENA UčINKA |

Posvetovanje z zainteresiranimi stranmi |

219 | Ni pomembno. |

Zbiranje in uporaba izvedenskih mnenj |

229 | Zunanje izvedensko mnenje ni bilo potrebno. |

230 | Ocena učinka Namen predloga odločbe je podaljšanje ukrepa za poenostavitev, ki davčnemu zavezancu omogoča, da mu ni treba zapisovati razdalj, prevoženih za zasebne namene, in prijaviti DDV za službeno rabo avtomobila, zaradi česar ima ukrep potencialni pozitivni gospodarski vpliv. Vendar bo učinek vsekakor omejen zaradi ozkega področja in časovno omejene uporabe odstopanja. Poleg tega je ukrep po pristopu podoben predlogu Komisije iz COM(2004) 728 konč., v katerem so navedena pravila o tem, za katere kategorije izdatkov lahko velja omejitev pravice do odbitka. |

PRAVNI ELEMENTI PREDLOGA |

305 | Povzetek predlaganih ukrepov Dovoljenje Združenemu kraljestvu, da še naprej uporablja ukrep o odstopanju od Direktive 2006/112/ES v zvezi z omejitvijo pravice do višine 50 % odbitka vstopnega DDV glede najema ali zakupa osebnih avtomobilov, ki se ne uporabljajo izključno za službene namene. Če je pravica do odbitka omejena, davčnemu zavezancu ni treba prijaviti DDV za zasebno rabo vozila. Odločba bo prenehala veljati na dan, naveden v Odločbi, ali na dan začetka veljavnosti predpisov Skupnosti o omejitvah pravice do odbitka na tem področju. |

310 | Pravna podlaga Člen 395 Direktive o DDV 2006/112/ES z dne 28. novembra 2006 o skupnem sistemu davka na dodano vrednost. |

329 | Načelo subsidiarnosti V skladu s členom 395 Direktive o DDV mora Svet na predlog Komisije sprejeti predlagani ukrep, ki državi članici dovoljuje odstopanje od določb navedene direktive. Predlagani ukrep se lahko zato sprejme samo na ravni Skupnosti. |

Načelo sorazmernosti Predlog je v skladu z načelom sorazmernosti zaradi naslednjega(-ih) razloga(-ov). |

331 | Ta odločba zadeva dovoljenje, odobreno državi članici na njeno zahtevo, in ne pomeni nobene obveznosti. |

332 | Glede na zelo omejen obseg odstopanja je posebni ukrep sorazmeren z zastavljenim ciljem. |

Izbira instrumentov |

341 | Predlagani instrument: drugo. |

342 | Druga sredstva ne bi bila primerna iz naslednjih razlogov. Na podlagi člena 395 Direktive o DDV lahko samo Svet na predlog Komisije soglasno dovoli odstopanje od skupnih pravil o DDV. Odločba Sveta je najprimernejši instrument, saj se lahko naslovi na posamezno državo članico. |

PRORAčUNSKE POSLEDICE |

409 | Predlog ne vpliva na proračun Skupnosti. |

DODATNE INFORMACIJE |

Klavzula o ponovnem pregledu/reviziji/časovni omejitvi veljavnosti |

533 | Predlog vsebuje klavzulo o časovni omejitvi veljavnosti. |

1. Predlog

ODLOČBA SVETA

ki dovoljuje Združenemu kraljestvu, da še naprej uporablja ukrep o odstopanju od členov 26(1)(a), 168 in 169 Direktive 2006/112/ES o skupnem sistemu davka na dodano vrednost

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 2006/112/ES z dne 28. novembra 2006 o skupnem sistemu davka na dodano vrednost[1] (DDV) in zlasti člena 395(1) Direktive,

ob upoštevanju predloga Komisije[2],

ob upoštevanju naslednjega:

(1) Svet je z Odločbo Sveta 95/252/ES[3] in nato z Odločbo Sveta 98/198/ES[4] Združenemu kraljestvu dovolil, da najemniku ali zakupniku omeji pravico do višine 50 % odbitka vstopnega DDV v zvezi z najemom ali zakupom osebnega avtomobila, če se avtomobil ne uporablja izključno za službene namene. Združenemu kraljestvu je bilo tudi dovoljeno, da se zasebna raba avtomobila, ki ga za službene namene najame ali zakupi davčni zavezanec, ne šteje za opravljanje storitev za plačilo. Zaradi ukrepa za poenostavitev najemniku ali zakupniku ni treba zapisovati razdalj, prevoženih za zasebne namene s službenimi avtomobili, in prijaviti DDV za dejanske razdalje, prevožene za zasebne namene, vsakega avtomobila.

(2) Z dopisom, ki ga je Generalni sekretariat Komisije prejel 5. februarja 2007, je Združeno kraljestvo zaprosilo za podaljšanje obdobja veljavnosti navedenega odstopanja, ki preneha veljati 31. decembra 2007.

(3) V skladu s členom 395(2) Direktive 2006/112/ES je Komisija z dopisom z dne 15. oktobra 2007 obvestila druge države članice o zahtevku Združenega kraljestva. Komisija je 17. oktobra 2007 z dopisom uradno obvestila Združeno kraljestvo, da ima na voljo vse informacije, potrebne za presojo zahtevka.

(4) Pravne in dejanske okoliščine, na podlagi katerih je bila utemeljena odobritev dovoljenja za uporabo odstopanja, se niso spremenile in so še vedno relevantne.

(5) Komisija je 29. oktobra 2004 predložila predlog za Direktivo Sveta o spremembi Direktive 77/388/EGS, zdaj Direktiva 2006/112/ES, ki vključuje uskladitev kategorij izdatkov, za katere lahko velja izključitev od pravice do odbitka[5]. Na podlagi tega predloga se lahko izključitev od pravice do odbitka uporabi za motorna cestna vozila. Zato je primerno podaljšanje obdobja dovoljenja do začetka veljavnosti Direktive. Kljub temu bo dovoljenje v vsakem primeru prenehalo veljati najpozneje 31. decembra 2010, če navedena direktiva do takrat ne začne veljati, da se omogoči presoja nujnosti te odločbe glede na odstotek splošne porazdelitve med službeno in zasebno rabo.

(6) Podaljšanje odstopanja ne bo imelo negativnega učinka na lastna sredstva Evropskih skupnosti iz DDV –

SPREJEL NASLEDNJO ODLOČBO:

Člen 1

Z odstopanjem od členov 168 in 169 Direktive Sveta 2006/112/ES se Združenemu kraljestvu dovoli, da najemniku ali zakupniku avtomobila omeji pravico do višine 50 % odbitka DDV v zvezi s stroški najema ali zakupa tega avtomobila, če se avtomobil ne uporablja izključno za službene namene.

Člen 2

Z odstopanjem od člena 26(1)(a) Direktive Sveta 2006/112/ES se Združenemu kraljestvu dovoli, da se zasebna raba službenega avtomobila, ki ga najame ali zakupi davčni zavezanec, ne šteje za opravljanje storitev za plačilo.

Člen 3

To dovoljenje preneha veljati na dan začetka veljavnosti pravil Skupnosti, ki določajo, kateri izdatki v zvezi z motornimi cestnimi vozili niso upravičeni do polnega odbitka DDV, vendar ne pozneje kot 31. decembra 2010.

Člen 4

Ta odločba je naslovljena na Združeno kraljestvo Velike Britanije in Severne Irske.

V Bruslju,

Za Svet

Predsednik

[1] UL L 347, 11.12.2006, str. 1. Direktiva, kakor je bila spremenjena z Direktivo 2006/138/ES (UL L 384, 29.12.2006, str. 92).

[2] UL C, , str. .

[3] UL L 159, 11.7.1995, str. 19.

[4] UL L 76, 13.3.1998, str. 31. Direktiva, kakor je bila nazadnje spremenjena z Direktivo 2004/855/ES (UL L 369, 16.12.2004, str. 61).

[5] COM(2004) 728 konč.